Ma hou seun (3) aan leiband in hondehok, brand hom met chemikalieëArgieffoto ŉ Ma van Pennsilvanië in Amerika het vandeesweek in ŉ hooggeregshof in dié deelstaat verskyn en word daarvan beskuldig dat sy haar driejarige seuntjie onder meer met chemikalieë gebrand het, hom in ŉ hok toegesluit en met ŉ leiband vasgemaak het. Arwen Kuhn, die driejarige se ma, se eks-man het haar verlede jaar by die polisie verkla nadat hy hul seuntjie vir drie dae in Kuhn se sorg gelaat het. Die egpaar is ŉ geruimde tyd gelede geskei en het gedeelde voogskap oor hul seun. Volgens die beëdigde verklaring wat die pa afgelê het, het hy ŉ snymerk aan sy seun se maag opgemerk asook kneusplekke aan sy voorkop, waarna hy hom na ŉ hospitaal geneem het. Mediese personeel het bevestig dat die seun chemiese brandwonde aan sy maag én voete het, asook kneuswonde aan sy bene, rug en voorkop. Volgens die ondersoekbeamptes het Kuhn die driejarige van ŉ afstand op sy maag laat val. Sy het hom ook aan ŉ leiband vasgemaak en in ŉ hondehok gehou. Die ondersoekbeamptes het ook in die hof getuig dat Kuhn peroksied in haar seuntjie se oë gespuit het. Sy het glo in die hof gesê sy het hom in ŉ hok en aan ŉ leiband gehou om “te keer dat hy lekkernye eet”. Meer inligting is nie in dié stadium bekend nie. Die verhoor is uitgestel na September waarna Kuhn sal moet pleit.